Market Garden Operazioa

Market Garden Operazioa (1944ko irailaren 17a - 1944ko irailaren 25a), aliatuak Holandan burutzen saiatu ziren operazio militarra izan zen, Bigarren Mundu Gerraren baitan. Hauxe dugu, 1940ko Dunkerkeko erretiradaz geroztik, aliatuek mendebaldeko frontean izan zuten porrot nagusiena.

Operazioa burura eramatearen erantzukizuna, airez garraiaturiko dibisioen gain zegoen, hein handi batean. Alemaniarren lerroen gibelera jauzi eginez, paratxutista aliatuen helburu taktikoa Herbehereetako ibai garrantzitsuenen gainetik pasatzen ziren hainbat zubi hartzea zen. Atzetik, Belgikako muga pasata, aliatuen hainbat blindaturiko unitate herrialdean sartu ziren. Zubien gaineko kontrola irabazita, Holanda zeharkatzeko korridore bat irekitzea zen aliatuen asmoa. Korridore honek, paperaren gainean, aliatuek Mosa eta Rhin ibaiak gurutza zitzaten ahalbidetuko zukeen. Behin muga natural eta militar garrantzitsu hau zeharkatuta, erasotzaileen asmoa, Siegfried Lerroa saihestuz Ruhr ibaiaren harana erasotzea zen, alemaniarren industriagune garrantzitsuena, gerraren amaiera izugarri azkartuz.

Hasiera batean, aliatuen operazio militarrak bere lehen helburuak lortu zituen, batez ere Waal ibaiaren gainetik pasatzen zen Nijmegengo zubia eta estatubatuarrek hartu zutenean, irailaren 20an. Britainiarrek ordea, ez zuten Rhin ibaiaren gainetik pasatzen zen Arnhem hiriko zubia hartzerik izan. Alemaniarrek kontraerasoa abiatu zuten, eta britainiarrek Arnhemen zuten Airez Garraiaturiko Lehen Dibisioa erabat suntsitu zuten, operazioaren osotasuna hondoratuz. Hauxe dugu, alemaniarrek Mendebaldeko Frontean izan zuten azken garaipen taktikoa.

Kanpo estekak 

Mendebaldeko Europako kanpaina (1944-1945)
Ameriketako Estatu Batuek parte hartutako Bigarren Mundu Gerrako guduak
Poloniak parte hartutako Bigarren Mundu Gerrako operazioak eta guduak
Erresuma Batuak parte hartutako Bigarren Mundu Gerrako aireko operazioak eta guduak
Kanadak parte hartutako Bigarren Mundu Gerrako guduak
Kanadako historia militarra Bigarren Mundu Gerran